ഇതര മതസ്ഥരോടൊപ്പം സഞ്ചരിച്ചെന്ന് ആരോപിച്ച് മലയാളി വിദ്യാര്ഥികളെ ബജ്റംഗ്ദളുകാര് ആക്രമിച്ചു മംഗളൂരു ഇതരമതസ്ഥരോടൊപ്പം ഒരുമിച്ച് ബീച്ചില് പോയതായി ആരോപിച്ച് പെണ്കുട്ടികള് ഉള്പ്പെടെയുള്ള മലയാളി മെഡിക്കല് വിദ്യാര്ഥികളെ ബജ്റംഗ്ദളുകാര് തടഞ്ഞുവച്ച് ആക്രമിച്ചു. മംഗളൂരു ദേര്ളകട്ടെ കെ എസ് ഹെഗ്ഡെ മെഡിക്കല് കോളേജില് പഠിക്കുന്ന മലയാളി വിദ്യാര്ഥികളെയാണ് സൂറത്ത്കല് ടോള്ബൂത്തിന് സമീപം ആക്രമിച്ചത്. അക്രമത്തിന്റെ ദൃശ്യം സമൂഹമാധ്യമങ്ങളില് പ്രചരിച്ച് വന് പ്രതിഷേധം ഉയര്ന്നതിനെത്തുടര്ന്നാണ് അക്രമികളെ അറസ്റ്റുചെയ്യാന് പൊലീസ് തയ്യാറായത്. ബജ്റംഗ്ദള് നേതാവുള്പ്പെടെ അഞ്ചുപേരെ നിസ്സാര കുറ്റംചുമത്തി അറസ്റ്റുചെയ്ത് ജാമ്യത്തില് വിട്ടയക്കുകയായിരുന്നു. ബജ്റംഗ്ദള് ജില്ലാ പ്രമുഖ് പ്രീതം ഷെട്ടി 30, സൂറത്ത്കല് പ്രകണ്ഡ് പ്രമുഖ് അര്ഷിത് 27, പ്രവര്ത്തകരായ ശ്രീനിവാസ് 23, രാഗേഷ് 26, അഭിഷേക് 23 എന്നിവരാണ് അറസ്റ്റിലായത്. മൂന്ന് പെണ്കുട്ടികളും മൂന്ന് ആണ്കുട്ടികളും ഉഡുപ്പി മല്പെ ബീച്ചില് പോയി മടങ്ങവെയാണ് അക്രമം. ബൈക്കില് പിന്തുടര്ന്നെത്തിയ അക്രമികള് ഇവര് സഞ്ചരിച്ച മഹീന്ദ്ര ബൊലേറോ കാര് തടഞ്ഞ് നിര്ത്തി മര്ദിക്കുകയും അസഭ്യം പറയുകയും ചെയ്തു. കാറിന്റെ താക്കോല് കൈവശപ്പെടുത്തിയശേഷമായിരുന്നു മര്ദനം. ഹിന്ദു പെണ്കുട്ടികള് ഇതരമതസ്ഥരുടെകൂടെ കറങ്ങുന്നുവെന്നാരോപിച്ചാണ് അക്രമം. എന്നാല്, കാറിലുണ്ടായിരുന്നവര് ഹിന്ദു മതത്തില്പെട്ടവരെല്ലെന്ന് മംഗളൂരു സിറ്റി പൊലീസ് കമീഷണര് ശശികുമാര് അറിയിച്ചു. ബജ്റംഗ്ദള് അക്രമികള്ക്ക് പൊലീസ് ഒത്താശചെയ്യുന്നതിന്റെ തെളിവാണ് നിസ്സാര കുറ്റം ചുമത്തി ജാമ്യത്തില്വിട്ടതെന്ന് ഡിവൈഎഫ്ഐ സംസ്ഥാന പ്രസിഡന്റ് മുനീര് കാട്ടിപ്പള്ള പറഞ്ഞു.